Kuulemismenettelystä vastaavan neuvonantajan loppukertomus asiassa COMP/29.373 - Visa International - Monenvälinen toimituspalkkio (laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 artiklan mukaisesti (EYVL L 162, 19.6.2001, s. 21)) (ETA:n kannalta merkityksellinen teksti)



Virallinen lehti nro C 286 , 22/11/2002 s. 0009 - 0009



Kuulemismenettelystä vastaavan neuvonantajan loppukertomus asiassa COMP/29.373 - Visa International - Monenvälinen toimituspalkkio (laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 artiklan mukaisesti (EYVL L 162, 19.6.2001, s. 21)) (2002/C 286/03) (ETA:n kannalta merkityksellinen teksti) Päätösluonnoksesta voidaan tehdä seuraavat huomautukset. Täman asian käsittelyn voidaan katsoa alkaneen 31. tammikuuta 1977, jolloin Ibanco Ltd, jonka nimi muutettiin sittemmin Visa International Service Associationiksi (Visa), ilmoitti komissiolle Visa-yhteenliittymää ja sen jäseniä koskevista säännöistä ja määräyksistä ja haki kyseisille säännöille ja määräyksille puuttumattomuustodistusta EY:n perustamissopimuksen 81 artiklan 1 kohdan nojalla tai vaihtoehtoisesti poikkeusta 81 artiklan 3 kohdan nojalla. Ilmoituksen tekijälle lähetettiin huhtikuussa 1985 asian käsittelyn lopettamista koskeva hallinnollinen kirje. Asia päätettiin ottaa uudelleen tutkittavaksi vuonna 1992 kantelun perusteella. Hallinnollinen kirje peruttiin. Eurocommerce jätti 23. toukokuuta 1997 mm. Visa Internationalin maksukorttijärjestelmän monia piirteitä ja erityisesti toimituspalkkioita koskevan kantelun. Komissio teki 9. elokuuta 2001 päätöksen joidenkin Visan sääntöihin sisältyvien määräysten hyväksymisestä EY:n perustamissopimuksen 81 artiklan 1 kohdan ja ETA-sopimuksen 53 artiklan 1 kohdan nojalla(1). Kyseinen päätös ei koskenut toimituspalkkioita. Nämä nk. monenväliset toimituspalkkiot (multilateral interchange fee, MIF) ovat tämän päätöksen kohteena. Visa vastaanotti 11. lokakuuta 2000 alueen sisäisiä monenvälisiä toimituspalkkioitaan koskevan väitetiedoksiannon. Visa vastasi siihen 11. joulukuuta 2000. Asiasta järjestettiin suullinen kuulemistilaisuus 6. helmikuuta 2001. Eurocommerce ja muita asianomaisia osapuolia oli mukana tässä tilaisuudessa. Visa, Eurocommerce ja muut asianomaiset osapuolet esittivät komissiolle maaliskuussa 2001 lisähuomautuksia. Visa teki kesäkuussa 2001 monenvälisten toimituspalkkioiden järjestelmänsä muuttamista koskevan ehdotuksen, joka lähetettiin komissiolle. Komissio julkaisi 11. elokuuta 2001 virallisessa lehdessä Visan ehdottamaa muutettua järjestelmää kuvailevan tiedonannon. Komissio ilmoitti alustavasti aikovansa ottaa järjestelmään myönteisen kannan ja kehotti asianomaisia osapuolia esittämään asiasta huomautuksia. Komissio lähetti 7. syyskuuta 2001 komission asetuksen (EY) N:o 2842/98 6 artiklan mukaisen kirjeen, jossa se ilmoitti Eurocommercen tekemän kantelun alustavasta hylkäämisestä. Kuulemismenettelystä vastaavan neuvonantajan pidennettyä menettelyyn liittyviä määräaikoja Eurocommerce vastasi komission kirjeeseen 29. lokakuuta 2001 saatuaan käyttöönsä lisäaineistoa vastauksensa pohjaksi. Suullisen kuulemistilaisuuden järjestämistä koskevaan Eurocommercen pyyntöön vastattiin kieltävästi. Eurocommerce tapasi kuitenkin 5. joulukuuta 2001 kilpailun pääosaston edustajia tilaisuudessa, jossa se sai esittää näkemyksiään suullisesti. Myös kuulemismenettelystä vastaava neuvonantaja osallistui tilaisuuteen. Tarkasteltuaan Eurocommercen vastauksessaan esittämiä huomautuksia ja asianomaisten osapuolten virallisessa lehdessä julkaistusta tiedonannosta esittämiä näkemyksiä komissio päätti keskustella Visan kanssa uudelleen joistakin ehdotetun monenvälisten toimituspalkkioiden järjestelmän piirteistä. Visa toimitti näiden keskusteluiden tuloksena 5. helmikuuta 2002 joitakin lisämuutoksia ja -täsmennyksiä ehdotettuun järjestelmään. Eurocommercelle annettiin jälleen mahdollisuus ottaa kantaa. Edellä esitetyn perusteella voidaan päätellä, että sekä Visan, jolle tämä päätös on osoitettu, että Eurocommercen ja muiden asianomaisten osapuolten oikeudet tulla kuulluksi on otettu kaikilta osin huomioon. Tehty Brysselissä 25 päivänä kesäkuuta 2002. Karen Williams (1) EYVL L 293, 10.11.2001, s. 24.